Margrete Auken (SF), 1998-04-02:
Det er jo en af de sager, hvor man - når man får dem og godt ved, at de har været gennemarbejdet af andre, som har siddet med dem længe - godt kan føle, at det at begynde at stille spørgsmålene forfra kan være en lille smule irriterende for de udvalgsmedlemmer, der har arbejdet længe med sagen. Jeg vil godt sige helt overordnet, at vi i SF synes, det er en god idé, at man tager fat på dette problem.
Jernbanedriften trænger i allerhøjeste grad til at få nye spilleregler, og det vil f.eks. være godt at gøre det synligt, hvilke tilskud der ydes til hvilke strækninger, så man kan få et klart billede af, hvad det er, man har med at gøre.
Vi er også med på, at det skal foregå nogenlunde, som det er foreslået her, altså med indførelse af udbud på hele godssiden og i begyndelsen på en mindre del på passagersiden.
Som sagt mener vi, at hovedideen er sund.
På busområdet har udbudene betydet større besparelser, og synlighed er som sagt påkrævet.
SF er derfor grundlæggende positiv, og vi vil gerne medvirke til lovforslagets gennemførelse og til det videre arbejde med at modernisere jernbanetransporten. Der er dog stadig mange problemer, der skal tages stilling til, og nogle af dem er nævnt i høringsmaterialet, hvor jeg dog ikke altid synes, svarene er helt fyldestgørende.
Men det kan som sagt igen skyldes, at jeg ikke rigtig har deltaget i debatterne. Jeg vil også gerne sige her, at det kan godt være, der er gjort vældig godt rede for nogle af de problemer, jeg nævner nu, et eller andet sted i bemærkningerne, og at jeg slet ikke har nogen fine fornemmelser med hensyn til at modtage belæring, især hvis den er ledsaget af et vink om, hvor jeg kan finde svarene.
Min forfængelighed tager i hvert fald ikke skade af det.
Lad mig nævne nogle af de ting, som har været drøftet hos os.
Er der en ordentlig sikkerhed for, at vi kan få den fælles køreplan og det fælles takstsystem til at virke?
Det gik i stykker i England, og er det, der står i lovforslaget, tilstrækkeligt til at sikre, at det kommer til at virke her i landet?
Det er noget af det, vi godt vil være sikre på.
Vi ved godt, at det ikke er det samme, som at taksterne skal være ens, for det må jo være en af pointerne i en konkurrence.
Men det må være sådan, at man har nemt ved at købe billet og overskue systemet og se, hvordan tingene kommer til at virke sammen.
Hvad gør man, hvis en privat udbyder går konkurs?
Det er muligvis noget, der står noget om i bemærkningerne, men som vi ikke har kunnet grave frem.
Hvis en privat udbyder går konkurs, kan vi jo ikke have, at der pludselig er et område, der ikke bliver dækket, og hvad gør man så?
Angående godstrafikken, som efter en overgangsperiode skal køre på fuldt kommercielle vilkår, er problemet, at afgiftsstrukturen kan blive sådan, at godstogene helt forsvinder, sådan som vi jo ser i øjeblikket.
Her er konkurrencen skæv, og hvis vi ser på de fordele, man har givet til vejtransporterne over Storebælt, er det altså et sted, hvor jeg mener, ministeren skal give nogle stærkere garantier end dem, vi hidtil har fået.
DSB gør jo stort set det modsatte af det, vi alle sammen inklusive DSB er enige om bør gøres, nemlig at organisere sig således, at godstrafikken kan komme på skinner i større og ikke i mindre udstrækning.
Amternes og kommunernes rolle er også lidt uklar, i hvert fald for mig at se.
Det er vigtigt, at især amterne får mulighed for at give tilskud til at udbygge lokal togdrift, i hvert fald på passagersiden.
I Sverige er det jo sådan, at i de lokale områder overtages de lokale strækninger af amterne.
Det er deres opgave at stå for trafikken her, og det var vel også en model, vi kunne bruge her hos os.
Hvis det kan lade sig gøre nu eller senere, vil jeg godt bede om at få svar på, hvordan det eventuelt kan gøres, og om det er den model, man vil arbejde efter.
Så kommer der et sted, hvor vi måske hugger hælene noget i, og det er med hensyn til ministerens beføjelser.
Der er meget minister i forslaget, og i et af de svar, jeg har læst med omhu, nemlig til Transportrådet, erkender man de problemer, Transportrådet påpeger, og så siger man: Jamen vi kan heller ikke finde ud af en snus nu, og det er derfor, vi beder om at få bemyndigelse til at lave det hen ad vejen.
Jeg vil altså godt sige, at selv om jeg har megen tillid til den nye minister og vil benytte lejligheden til at understrege det en ekstra gang, er det for det første ikke sikkert, at ministeren bliver ved med at være den samme - trafikministre skifter tit, det har jo vi set.
Jeg håber meget, det ikke sker, men jeg vil godt have, at en så vidtgående bemyndigelse ikke kommer ind i loven, men at vi skal tage sagen op her i Folketinget, når vi har haft en forsøgsperiode og har set, hvordan det virker, netop fordi området er så nyt, som ministeren selv siger.
Der er ikke så forfærdelig meget mere, jeg skal have sagt i denne sammenhæng, så jeg vil bare sige, at vi vil som sagt støtte L 27 meget kraftigt, og jeg håber, jeg kan få svar på en række af de spørgsmål, jeg har stillet.
Og at vi støtter L 27 betyder, at vi også støtter L 28, det siger sig selv.